**Elektronsko Potrdilo o odsotnosti z dela zaradi darovanja krvi, krvnih pripravkov oziroma krvotvornih matičnih celic**

1. **Splošno**

Zavod za zdravstveno zavarovanje Slovenije (v nadaljevanju: ZZZS) in Zavod RS za transfuzijsko medicino (v nadaljevanju: ZTM) sta zaradi odprave administrativnih ovir pripravila informacijsko rešitev, elektronsko Potrdilo o odsotnosti z dela zaradi darovanja krvi, krvnih pripravkov oziroma krvotvornih matičnih celic – ePotrdilo o darovanju krvi (v nadaljnjem besedilu: ePODK), ki s 1. 1. 2024 nadomešča papirna potrdila, ki so jih do sedaj izdajali izvajalci, ki opravljajo dejavnost transfuzijske medicine.

Dejavnost transfuzijske medicine v Sloveniji sestavljajo: ZTM s pripadajočimi centri za transfuzijsko dejavnost (Novo mesto, Trbovlje, Slovenj Gradec, Izola, Jesenice in Nova Gorica), Center za transfuzijsko medicino UKC Maribor s priključenima enotama na Ptuju in v Murski Soboti ter Transfuzijski center SB Celje.

Doslej se je v papirni obliki izdajalo več različnih potrdil, in sicer:

* Potrdilo o udeležbi na krvodajalski akciji (v primeru klasičnega darovanja krvi in krvnih pripravkov, ki so ga izdajale ustanove, kjer je posameznik daroval kri);
* Potrdilo o odsotnosti z delovnega mesta zaradi odvzema vzorca krvi za dodatne tipizacije HLA;
* Potrdilo o odsotnosti z delovnega mesta zaradi odvzema vzorca krvi za potrditveno tipizacijo;
* Potrdilo o odsotnosti z delovnega mesta zaradi odvzema krvotvornih matičnih celic;
* Potrdilo o odsotnosti z delovnega mesta zaradi zdravniškega pregleda darovalca pred odvzemom KMC in
* Potrdilo o odsotnosti z delovnega mesta zaradi zdravniškega pregleda darovalca po odvzemu KMC (izdajal Slovenija Donor pri ZTM).

S 1. 1. 2024 se izdaja enotno ePODK za vse vrste darovanja krvi – torej za »klasično« darovanje polne krvi, darovanje ostalih krvnih pripravkov (posebni odvzemi krvi), darovanje krvotvornih matičnih celic ter v primeru pregledov pred in po darovanju krvotvornih matičnih celic. Podatek »Vrsta darovanja« ni naveden na ePODK, ampak ga izvajalci, ki opravljajo dejavnost transfuzijske medicine, zaradi vodenja zdravstvene statistike v on-line sistem zapišejo poleg podatkov ePODK, zato delodajalec do podatka o vrsti darovanja krvi ne more dostopati.

Pooblaščena oseba pri izvajalcu transfuzijske dejavnosti izda ePODK za vsa darovanja krvi delovno aktivnih zavarovanih oseb, izvedena od 1. 1. 2024 naprej. Če zavarovana oseba po 1. 1. 2024 zaprosi za potrdilo o darovanju krvi, ki je bilo izvedeno do vključno 31.12.2023, se izda papirno potrdilo in ne elektronsko.

Podrobnosti v zvezi s postopkom zapisa ePODK v on-line sistem so razvidne iz posebnega navodila.

Rešitev ePODK se uporablja na območju celotne Slovenije.

1. **Cilji uvedbe ePODK**
* ePODK poenostavlja postopke in zagotavlja prihranke vsem deležnikom (ZZZS, izvajalcem, ki opravljajo dejavnost transfuzijske medicine, NIJZ, FURS, zavezancem in zavarovanim osebam);
* izvajalcem, ki opravljajo dejavnost transfuzijske medicine, ni več potrebno delovno aktivnim krvodajalcem oziroma darovalcem izdajati papirnih Potrdil o darovanju krvi in drugih potrdil v primeru posebnih odvzemov krvi in krvotvornih matičnih celic;
* zagotovljena je večja točnost podatkov;
* na ZZZS se ročne kontrole skladnosti zahtevkov za refundacijo nadomestila plače in podatkov iz ePODK nadomestijo z avtomatskimi kontrolami;
* ni več potrebno pregledovati s strani delodajalcev skeniranega potrdila, ki se največkrat slabo vidi, obstaja pa tudi tveganje, da je nepopolno izpolnjeno, ponarejeno, ipd.;
* za delovno aktivne krvodajalce oziroma darovalce se podatki, pomembni za delodajalca in ZZZS, prek on-line sistema prenesejo v informacijski sistem ZZZS in ni več potreben ročni vpis podatkov;
* ePODK prinaša prihranke delodajalcem, saj elektronsko potrdilo pridobijo z uporabo spletnega portala SPOT ali preko spletnega vmesnika eBOL in eNDM, ki omogoča povsem avtomatiziran prenos podatkov, ki so na ePODK (poenostavitve evidentiranja podatkov o v kadrovskem informacijskem sistemu in zbiranje podatkov za obračun plač ter pripravo zahtevkov za refundacijo nadomestil plač, katerim ni več potrebno prilagati Potrdil o darovanju krvi, avtomatiziran prenos podatkov v evidenco delovnega časa, ipd);
* delodajalcu ni več potrebno čakati, da mu delavec dostavi potrdilo, temveč je tekoče seznanjen z izdanimi potrdili in jih lahko sam prevzame kadarkoli in tudi morebiti že pripravi zahtevek za refundacijo;
* zavarovancu ni več potrebno dostaviti potrdila svojemu delodajalcu;
* zavarovanci lahko kadar koli dostopajo do svojih ePODK na ZZZS-jevem portalu za zavarovane osebe ter portalu in mobilni aplikaciji zVEM ter potrdilo pregledujejo in ga prenesejo na svoj računalnik in mobilni telefon, enako kot eBOL;
* podatki iz ePODK se avtomatično pošiljajo tudi na NIJZ in FURS.
1. **Upravičenci do izdaje ePODK**

Pravico do začasne zadržanosti od dela in do nadomestila plače zaradi darovanja krvi, krvnih pripravkov in krvotvornih matičnih celic zavarovane osebe v delovnem razmerju in samostojni zavezanci. Tako je ePODK izdan zavarovanim osebam z naslednjimi zavarovalnimi podlagami: 001000, 002000, 005000, 008000, 013000, 016000, 019000, 020000, 021000, 027000, 029000, 034000, 036000, 040000, 051000, 052000, 064000, 085000, 113000, 114000, 115000, 118000, 119000 in 120000.

Samostojni zavezanci (samostojni podjetniki, družbeniki, kmetje …) so izenačeni z osebami v delovnem razmerju, saj gre tako pri krvodajalcih v smislu ZDR-1 kot tudi pri darovalcih krvi za namen testiranja za možne darovalce krvotvornih matičnih celic in v primerih posebnih odvzemov krvi za darovalce krvi, ki svojo kri darujejo prostovoljno, anonimno in neodplačno.

Po načelu enakega obravnavanja (na podlagi Uredbe (ES) št. 883/2004) so do začasne zadržanosti od dela in do nadomestila plače v primeru darovanja krvi upravičeni tudi zavarovanci po podlagah 113000, 114000, 115000, 119000 in 120000.

Samostojnim zavezancem k vlogi za direktno izplačilo nadomestila plače na ZZZS za januar 2024 in nadaljnje mesece, za dan darovanja krvi ni več potrebno priložiti papirnih potrdil o darovanju krvi.

1. **Postopek zapisa ePODK pri izvajalcu transfuzijske službe (zapis in preklic ePODK)**

Izvajalec transfuzijske medicine poleg branja osnovnih osebnih podatkov darovalca, prebere tudi podatke o obveznem zdravstvenem zavarovanju, saj se na ta način pridobi tudi podatki o zavezancih (delodajalcih) darovalcev. Podatek o zavezancu je eden od podatkov na ePODK.

Ko je ugotovljeno, da je darovalec zavarovan po ustrezni zavarovalni podlagi (kar pomeni, da ima urejeno obvezno zdravstveno zavarovanje, na podlagi katerega je upravičena do nadomestila plače zaradi darovanja krvi), se določeni podatki, ki so del ePODK, prepišejo iz on-line sistema, del pa jih zapiše pooblaščena oseba transfuzijske službe (npr. izbere delodajalca, pri katerem bo oseba uveljavljala nadomestilo plače ter navede obdobje darovanja (zadržanosti od dela) ter oznako vrste darovanja krvi ter podatke pošlje v on-line sistem z namenom kontrole pravilnosti podatkov. Če ni napak, on-line sistem zapisu o darovanju dodeli ePODK številko. V primeru, da darovalec ni zavarovan za primer izplačila nadomestila plače zaradi darovanja krvi, se zapis v on-line sistem ne izvede.

Nato sledi digitalno podpisovanje ePODK, kar lahko izvede le pooblaščena oseba, ki izvede digitalni podpis z uporabo profesionalne kartice, na kateri je kvalificirano digitalno potrdilo (PK s KDP). Tudi preklic oziroma storno ePODK lahko s PK s KDP podpiše le pooblaščena oseba.

Digitalno podpisan ePODK nato pooblaščena oseba zapiše v on-line sistem.

V primeru nedelovanja informacijskega sistema pooblaščena oseba izda in lastnoročno podpiše papirnato Potrdilo o darovanju krvi, naknadno pa pripravi tudi ePODK.

Če ePODK vsebuje napačne podatke, pooblaščena oseba ePODK prekliče tako, da pripravi in elektronsko podpiše preklic ePODK, ki ga zapiše v on-line sistem.

Izmenjava podatkov ePODK poteka na relaciji med izvajalcem, ki opravlja dejavnost transfuzijske medicine in ZZZS prek on-line sistema, nato pa prek sistema SPOT do delodajalca.

ZZZS podatke posreduje tudi na NIJZ in FURS.

1. **Nadgradnja postopka na SPOT**

S prevzemom ePODK je nadgrajen portal SPOT, ki ga upravlja Ministrstvo za digitalno preobrazbo (MDP), pa tudi vmesnik eBOL in eNDM, s katerim delodajalci in njihovi pooblaščenci pridobivajo podatke o elektronskih potrdilih neposredno iz programov za vodenje kadrovskih evidenc, evidenc delovnega časa in obračuna plač.

ePODK se torej prevzema v okviru obstoječega postopka za elektronski bolniški list (eBOL) in tako za obstoječe uporabnike tudi niso potrebna nova (dodatna) pooblastila. Hkrati z eBOL se namreč prenese tudi ePODK.

Pri pripravi obračunov nadomestil plač in pripravi refundacijskih zahtevkov za januar 2024 in nadaljnje mesece ni več potrebno priložiti skeniranih papirnih potrdil o darovanju krvi, ampak se obračun, ki je oddan preko portala SPOT ali vmesnika eBOL in eNDM, sklicuje na ePODK.

1. **Posredovanje podatkov drugim institucijam**

**FURS**: Ker so tudi samostojni zavezanci za dan darovanja upravičeni do nadomestila plače v breme OZZ, podatke iz ePODK potrebuje tudi FURS, da pravilno obračuna prispevke za socialno varnost, saj so samostojni zavezanci, prejemniki nadomestila za dan, ko darujejo kri, oproščeni plačila le-teh.

S FURS-om je podpisan protokol o izmenjavi podatkov, na podlagi katerega mu ZZZS omogoča prenos podatkov iz ePODK za samostojne zavezance, ki so shranjena v on-line sistemu in tako samostojnim zavezancem oz. njihovim računovodskim servisom ni potrebno predložiti skeniranih Potrdil o darovanju krvi na FURS.

**NIJZ** na področju prostovoljnega darovanja opravlja naloge skladno s Prilogo 1 ZZPPZ, in sicer vodi zbirko NIJZ 3: Evidenca začasne in trajne odsotnosti z dela zaradi bolezni, poškodb, nege, spremstva in drugih vzrokov. Namen zbirke, kot je opredeljen z zakonom, je spremljanje in analiziranje vzrokov tako začasne kot trajne odsotnosti z dela, in sicer iz vseh vzrokov, ki jih zdravstveni sistem prepoznava kot odsotnost dela iz zdravstvenih razlogov. V ta okvir sodi tudi dejavnost transfuzijske medicine in tudi darovalci, ki so iz tega naslova upravičeno odsotni z dela.

1. **Dostop zavarovanih oseb do ePODK**

ePotrdila o darovanju krvi so zavarovanim osebam brezplačno dostopna na spletnem portalu ZZZS za zavarovane osebe, na naslovu [https://moj.zzzs.si](https://moj.zzzs.si/) ter preko portala zVEM ali aplikacije za mobilne naprave zVEM.

Za dostop je potrebno digitalno potrdilo, izdano s strani enega od slovenskih izdajateljev digitalnih potrdil ali mobilna identiteta SI-PASS ali elektronska osebna izkaznica.

Zavarovana oseba tako lahko preko vseh navedenih dostopov med drugim preveri, ali je bil s strani pooblaščene osebe že izdano elektronsko Potrdilo o darovanju krvi in ali so na njem pravilni podatki.